**НАУЧЕН СЕМИНАР С МЕЖДУНАРОДНО УЧАСТИЕ**

**ЕКОЛОГИЧНИ ТЕХНОЛОГИИ И СЪВРЕМЕННИ ФУНКЦИОНАЛНИ ПОЛИМЕРНИ МАТЕРИАЛИ**

29 май - 2 юни 2023 г.

Кампус „Гео Милев“

Институт по полимери

Институтът по полимери към Българската академия на науките (ИП - БАН) организира научен семинар с участието на поканени международни лектори и представители от бизнеса. Семинарът на тема „*Екологични технологии и съвременни функционални полимерни материали*“ ще се проведе в ИП-БАН от 29 май до 02 юни 2023 г. Целта е обмяна на опит и обсъждане на бъдещи сътрудничества по проект „Национален център по мехатроника и чисти технологии“ между млади учени, утвърдени специалисти и представители на бизнеса.

Програмата на научния семинар е разделен на пет сесии, в които ще се представят както постигнатите по проекта научни резултати, така и закупеното модерно експериментално оборудване.

В две от сесиите – *Екологични и чисти технологии* и *Функционални полимерни материали за приложения в областта на околната среда* са поканени водещи международни учени от Лабораторията по функционални полимери на Институт по макромолекулна химия „Петру Пони“ към Румънската академия на науките и от Центъра за полимерни и въглеродни материали към Полската академия на науките. Членовете на научния екип в проекта от ИП - БАН ще докладват за постигнатите до момента научни резултати по *Работен пакет 4. Чиста енергия и зелени технологии*, свързани с разработването на полимер-органични фотоволтаични елементи, влакнести полимерни композити за пречистване на води и „зелен“ синтез на блокови съполимери с приложение в медицината. След всяка от тези сесиите ще се проведат дискусии, за да се сподели опитът и да се обсъдят възможностите за бъдещи сътрудничества с колегите от Румъния и от Полша.

Програмата включва още сесия на младите учени, на която, занимаващите се с научни изследвания в областта на полимерите млади учени ще представят своите научни разработки и постижения. Две от сесиите са посветени на срещи с бизнеса и на тях ще бъдат представени както изследванията и разработките, провеждани в Националния център по мехатроника и чисти технологии, така и възможностите на закупеното модерно оборудване, с цел проучване на възможности за сътрудничество. Тези сесии ще са с участието на членове на Браншова асоциация полимери (БАП) – сдружение с нестопанска цел на фирми, преработващи и търгуващи с полимери.